Nogle af sandskulpturerne ved sandskulpturfestivallen i Hune blev natten til søndag udsat for hærværk, da fire personer trængte ind på pladsen, hvor de raserede nogle af sandskulpturerne. - Politiet er på sagen, ligesom vores videoovervågning er ved at blive kigget igennem, skriver arrangøren af festivallen, John Andersen, fra sin facebook profil. De ubudne gæster skaffede sig adgang til pladsen, hvor sandskulpturerne står, klokken 04.16 natten til søndag. De fire personer blev fanget på videoovervågningsbilleder, som nu bliver videregivet til politiet. Arrangørerne af festivallen har allerede foretaget de første forholdsregler. - Jeg synes det er meget kedeligt og trist. Nu betyder det jo, at vi har sat vagt på for at beskytte udstillingen, siger John Andersen til TV2/NORD.

Referat:
Fire ubudne gæster trængte natten til søndag ind på sandskulpturfestivallen i Hune, hvor de udøvede hærværk mod nogle af sandskulpturerne.